**P Á L Y Á Z A T I F E L H Í V Á S**

az Óbudai Egyetem által

„Huawei Kutatási Támogatás”

elnyeréséhez az Óbudai Egyetem munkatársai számára

Pályázati kód: ÓE-HKT-1-2022

Az Óbudai Egyetem (a továbbiakban: Egyetem) a Huawei Technologies Hungary Kft. támogatásával megvalósuló belső pályázatot hirdet a teljes munkaidőben foglalkoztatott munkavállalói számára.

**1. Bevezető, a pályázat célja**

Az Ösztöndíj bevezetésének célja, hogy elősegítse olyan kutató-fejlesztő munkák kidolgozását, melyek műszaki feladatok megoldására irányulnak és eredményei hozzájárulnak az Egyetem szakmai portfóliójának kiszélesítéséhez, a gazdasági szereplőkkel való aktívabb együttműködést akkumuláló kompetenciák növeléséhez. Az ösztöndíjra az Egyetem teljes munkaidőben foglalkoztatott munkavállalóinak a jelentkezését várjuk.

**2. A támogatás időtartama és mértéke**

2.1. Az Egyetem által biztosított támogatás időtartama: két félév, 2022. szeptember hónapjától kezdődően.

2.2. A juttatás összege: 2 000 000- Ft/projekt, összesen 12 hónapon keresztül.

**3. Támogatható tudományterületek**

Jelen felhívásra elsősorban (de nem kizáró jelleggel) az alábbi területekre nyújtható be pályázat:

* energetika, megújítható energiák, energiaközösségek;
* távközlés, 5G;
* kiberbiztonság, kibervédelem;
* robotika, beágyazott rendszerek;
* gépi látás, AR/VR;
* mesterséges intelligencia, bio-inspirált számítási módszerek.

**4. Pályázat benyújtására jogosultak**

4.1. A jelentkezés feltételei:

* a pályázó az Egyetem teljes munkaidőben foglalkoztatott munkavállalója;
* a pályázó vállalja, hogy az eredményeit a Huawei Technologies Hungary Kft. és az Egyetem szakembereiből álló szakmai bizottság előtt bemutatja.

4.2. Ösztöndíj folyósítását kizáró ok:

Nem részesülhet Huawei Kutatási Ösztöndíjban az a pályázó:

* akiről hitelt érdemlően bebizonyosodik, hogy a pályázat benyújtásakor a támogatási döntés tartalmát érdemben befolyásoló, valótlan, hamis vagy megtévesztő adatot szolgáltatott, vagy ilyen nyilatkozatot tett;
* aki a Pályázati Felhívásban vagy a támogatási szerződés megkötésének feltételeként meghatározott nyilatkozatokat nem teszi meg, dokumentumokat nem nyújtja be vagy a megtett nyilatkozatát visszavonja;
* akiknek a munkaviszonya megszűnt.

**5. A rendelkezésre álló keretösszeg, az ösztöndíjban részesíthető pályázók száma**

Jelen pályázati felhívásra benyújtott pályázatok támogatására rendelkezésre álló keretösszeg összesen, 10 000 000- Ft, amelynek forrása az Egyetem költségvetése.

Pályázati támogatásban részesíthető projektek száma: 5 projekt.

**6. A támogatott időszak**

A támogatott időszak a 2022/2023. évi tanév két féléve.

**7. A pályázatok benyújtásának határideje**

A pályázatokat 2022. szeptember 19-26. napja között lehet benyújtani.

**8. A pályázatok benyújtásának módja, a benyújtandó dokumentumok**

Pályázni csak elektronikus formában, az [acs.judit@uni-obuda.hu](mailto:acs.judit@uni-obuda.hu) e-mail címre benyújtva az alábbi dokumentumok feltöltésével lehet

* [a kitöltött pályázati űrlap](https://uni-obuda.hu/wp-content/uploads/2022/09/Huawei_Kutatasi_palyazata_OE_munkatarsaknak___urlap.docx);
* a pályázó önéletrajza;
* a kutatási terv.

**9. A pályázat elbírálása**

9.1. A döntés-előkészítési folyamat során formai és tartalmi értékelésre kerül sor. A benyújtott pályázatok támogatásáról 2022. szeptember 30. napjáig döntés születik.

A támogató döntés ellen jogorvoslatnak helye nincs.

9.2. A pályázat szakmai irányítója és lebonyolítója a rektor által felkért Bizottság.

A „Huawei Kutatási Ösztöndíj” elnyeréséről és a támogatás igénybevételéről a Bizottság javaslata alapján a rektor dönt.

**10. A támogatás felhasználása**

Az ösztöndíj teljes összege a hatályos jogszabályi rendelkezések betartása mellett szabadon felhasználható.

**Prof. Dr. Felde Imre**

ipari és üzleti kapcsolatokért felelős rektorhelyettes